### Beslutningstema

Det skal besluttes, om forslag til Lokalplan nr. 159-721 for [adresse] samt Kommuneplantillæg nr. 124-721 skal sendes i høring.

### Sagsfremstilling

Som følge af et § 14-forbud meddelt i [adresse], har forvaltningen udarbejdet forslag til Lokalplan nr. 159-721 og Kommuneplantillæg nr. 124-721 for [adresse]. Formålet med lokalplanen er at opdatere plangrundlaget for en hensigtsmæssig udvikling af [adresse] samt fastlægge bygningsregulerende bestemmelser for områdets bebyggelse, så der sikres en arkitektonisk kvalitet med afsæt i udviklingsplanen "Èn fælles retning - 2025" og [adresse].

Lokalplanområdet afgrænses på samme måde som den nu gældende Byplanvedtægt nr. 11 fra 1976 og inddrager dertil de sydligste grunde i forlængelse af byen, matr. nr. (del af) matr. nr. 11a, 11b, 34a, 34 b, 2, 404, 339, 1325 alle [adresse].

Planforslaget udlægger en stor del af området til boligformål som eksisterende. Derudover omdisponeres et eksisterende område til hotel-/feriecenter således, at det fremover vil blive samlet indenfor ét afgrænset område mellem [adresse] og [adresse]. Det eksisterende erhvervsområde mellem [adresse] og [adresse] omdannes til centerformål med mulighed for etablering af mindre ikke-generende virksomheder, serviceerhverv og restauration for dermed at understøtte udviklingen af [adresse] som et attraktivt byområde for både fastboende og gæster i området.

Derudover har lokalplanen til formål at optage bevaringsværdige bygninger og fastlægge bygningsregulerende bestemmelser, for at højne den arkitektoniske kvalitet i området og sikre en rød tråd gennem bebyggelsen baseret på den stedlige arkitekturarv. På den baggrund fastlægges bestemmelser for materialer og farver samt overordnet udformning.

Kommuneplantillægget er udformet med henblik på at tilpasse kommuneplanrammerne til de justerede delområder. Dermed ændres på afgrænsningen for ferieområdet, boligområdet og centerområdet, mens et eksisterende område til blandet bolig og erhverv i form af hotel i den nordvestlige del udgår, ligesom erhvervsområdet ved [adresse] overgår til centerformål.

Forslag til Lokalplan nr. 159-721 for [adresse] samt Kommuneplantillæg nr. 124-721 foreslås sendt i høring i 8 uger.

### Lovgrundlag

Planloven

### Direktøren for Teknik, Klima og Beskæftigelse indstiller,

at forslag til Lokalplan nr. 159-721 og Kommuneplantillæg nr. 124-721 sendes i offentlig høring i 8 uger fra 1. marts 2022 til 1. maj 2022, og

at indstllingen videresendes til Økonomiudvalget og Kommunalbestyrelsen.

Beslutning fra Teknik- og Miløjudvalget, 8. februar 2022, pkt. 6:

Indstillingen anbefales.

Beslutning fra Økonomiudvalget, 10. februar 2022, pkt. 12:

Indstillingen anbefales.

Ernst Christiansen deltog ikke i mødet.

### Beslutning

Indstillingen godkendt.